Αλέξης Αγραφιώτης

Ο Αλέξης Αγραφιώτης (Σάλτσμπουργκ, 1970) είναι Έλληνας συνθέτης και διευθυντής ορχήστρας.

Βιογραφικό σημείωμα

Ανήκει στη νεότερη γενιά των Ελλήνων συνθετών με γερμανική παιδεία, αφού έζησε το μεγαλύτερο μέρος της ζωής του και σπούδασε στο γερμανόφωνο χώρο. Γράφει σε προχωρημένο «ατονικό» ιδίωμα, χωρίς όμως να μην είναι ανοιχτός για οποιαδήποτε αναφορά στο παρελθόν εφόσον εξυπηρετεί της αισθητικές του αναζητήσεις.

Συχνά είναι ο ίδιος ερμηνευτής των έργων του, αρχικά σαν πιανίστας (στα έργα μουσικής δωματίου, επίσης στα δύο πιάνο κοντσέρτα), και έπειτα σαν διευθυντής ορχήστρας. 

Υιός του διευθυντή ορχήστρας Δημήτρη Αγρφιώτη, μεγάλωσε στη Νότια Γερμανία και ήρθε σε ηλικία 17 ετών στην Ελλάδα όπου σπούδασε και πήρε το δίπλωμα πιάνου με  την Ντόρα Μπακοπούλου και πτυχία θεωρητικών με τον Δημήτρη Μηνακάκη στο Ωδείο Ατενέουμ στην Αθήνα. Συνέχισε στην Ανώτατη Ακαδημία Μουσικής της Βιέννης με διπλώματα (Magister Artium) στη διεύθυνση ορχήστρας (Uros Lajovic) και σύνθεση (Erich Urbanner). Επισκέφθηκε τα θερινά σεμινάρια Σύγχρονης Μουσικής στο Ντάρμστατ το 2004, και το 2006 ήταν προσκεκλημένος να εργαστεί στο σπίτι του Γιοχάνες Μπραμς στο Μπάντεν-Μπάντεν. 

Εχει γράψει έργα μουσικής δωματίου, ορχηστρική μουσική, κύκλους τραγουδιών, χορωδιακά έργα και θεατρική μουσική. Το «Κοντσέρτο δωματίου για πιάνο και 12 εκτελεστές» ήταν παραγγελία του Μεγάρου Μουσικής Αθηνών. Βραβεύτηκε με το Γ΄ βραβείο στο Διαγωνισμό εις μνήμη Δημήτρη Δραγατάκη. για το κουαρτέτο εγχόρδων του. Διηύθυνε τις πρώτες εκτελέσεις της «Συμφωνίας σε ένα μέρος» και των «5 Ελληνικών Χορών» με την Κρατική Ορχήστρα Θεσσαλικής. Έργα του έχουν παιχτεί στη Γερμανία, Αυστρία, Ουκρανία και Ελλάδα. Από το 1996 είναι μέλος της Ένωσης Ελλήνων Μουσουργών.

Εργάστηκε ως εκγυμναστής σολίστ (Solorepetitor) και αρχιμουσικός στις όπερες του Γκέρλιτς (Görlitz) και Λύμπεκ (Lübeck) (1996-2002), και έπειτα ως διευθυντής σπουδών και αρχιμουσικός στη Σύγχρονη Όπερα του Βερολίνου (2002-2006). Ως διευθυντής ορχήστρας συνεργάστηκε επανειλημμένα με την Συμφωνική Ορχήστρα του Δήμου Θεσσαλονίκης, τις  Κρατικές Ορχήστρες Αθηνών και Θεσσαλονίκης, την Εθνική Λυρική Σκηνή, τη Συμφωνική Ορχήστρα του Karlovy Vary (Τσεχία), τη Φιλαρμονική Ορχήστρα του Györ (Ουγγαρία), την Όπερα του Ulm και την Πρωσική Ορχήστρα Δωματίου. Υπήρξε επίσης λέκτορας στις Ανώτατες Ακαδημίες Μουσικής στη Βρέμη και τη Βαϊμάρη (2004 - 2006). Το 2006 και 2007 ήταν μόνιμος αρχιμουσικός της Συμφωνικής Ορχήστρας του Δήμου Βόλου. Εργάστηκε το 2008 στην Όπερα της Βέρνης όπου  ήταν υπεύθυνος για την μουσική προετοιμασία της όπερας Wozzeck του Άλμπαν Μπεργκ. Το 2007 συνεχίζει ως λέκτορας στην Ακαδημία της Βρέμης. Από το 2008 μέχρι το 2011 ήταν μόνιμος εκγυμναστής σολίστ και διευθυντής ορχήστρας στην Όπερα του Μπίλεφελντ (Bielefeld).

Από το 2011 είναι μόνιμος διευθυντής σπουδών (Studienleiter) και διευθυντής ορχήστρας (Kapellmeister) στην όπερα του Βύρτσμπουργκ. Επίσης από το Οκτώβριο του 2012 διδάσκει ως λέκτορας στην Ανώτατη Σχολή Μουσικής του Βύρτσμπουργκ (Hochschule für Musik Würzburg).

Εργογραφία (επιλογή) 

 κοντσέρτο για πιάνο και ορχήστρα (1994), παραγγελία της Ελληνικής Ραδιοφωνίας 
 κοντσέρτο δωματίου για πιάνο και 12 εκτελεστές (1995), παραγγελία του Μεγάρου Μουσικής Αθηνών
 συμφωνία σε ένα μέρος (1999)
 μουσική για βιολοντσέλο και 7 εκτελεστές (2000)
 5 τραγούδια για τενόρο και πιάνο σε ποίηση Paul Celan (2002)
 5 Ελληνική χοροί για ορχήστρα (2000)
 8 σπουδές για σόλο βιολί και cd (2003)
 τρίο για βιολοντσέλο, φλάουτο και πιάνο (2004)
 κουαρτέτο εγχόρδων (2006)
 «μετάβασης» για διπλή μικτή χορωδία (2006) 
 φαντασία για 2 πιάνα (2007)
 2 τραγούδια για βαρύτονο και πιάνο σε ποίηση Amal Al-Jubouri (2008)
 Salve Regina για τετράφωνη παιδική χορωδία (2009)

Δισκογραφία

 8 σπουδές για σόλο βιολί και cd (2004, βιολί: Κώστας Αναστασόπουλος)

Πηγές

 Αλέκα Συμεωνίδου: Λεξικό Ελλήνων Συνθετών

Εξωτερικοί σύνδεσμοι

 επίσημη ιστοσελίδα
Greek Music, Classic Music, Ελληνική Μουσική, Κλασσική Μουσική
 Ένωση Ελλήνων Μουσουργών

Έλληνες συνθέτες
Έλληνες διευθυντές ορχήστρας